ภารตะ-ปากีฯ ร่วมเปิดทางม้าเหล็ก
ทางการปากีสถานเปิดเผยว่าในวันที่ 4 มี.ค. จะเปิดให้บริการเส้นทางรถไฟหลักระหว่างปากีสถานกับอินเดียตามปกติ เพื่อคลี่คลายความตึงเครียดระหว่างสองประเทศ ขณะที่ก่อนหน้านี้สำนักการบินพลเรือนปากีสถาน (CAA) ก็ประกาศเปิดน่านฟ้าปากีสถานทั้งหมดในวันที่ 4 มี.ค. เช่นกัน อย่างไรก็ตาม ในช่วงคืนวันที่ 2 มี.ค. ยังเกิดเหตุปะทะในเส้นควบคุมเขตแดนแคว้นแคชเมียร์ ซึ่งส่งผลให้มีทหารปากีสถานเสียชีวิตเป็นครั้งแรก 2 นาย นับตั้งแต่เกิดการปะทะกลางเวหาระหว่างเครื่องบินรบของสองฝ่ายสัปดาห์ก่อน ส่วนกองทัพอินเดียเผยว่ามีพลเรือนเสียชีวิต 3 ราย จากกระสุนปืนใหญ่ของปากีสถาน,ส่วนนายอูมาร์ อาซาม เจ้าหน้าที่ปากีสถานเปิดเผยว่า การยิงปืนใหญ่ของอินเดียส่งผลให้บ้านเรือนประชาชนถูกทำลายหลายหลัง มีเด็กชายเสียชีวิต 1 คน บาดเจ็บอีก 3 คน ต่อมาสำนักข่าวต่างประเทศรายงานอ้างการเปิดเผยของกองทัพอากาศอินเดียว่า น.ท.อภินันทาน วรธามัน นักบินเครื่องมิก-21 อินเดีย ที่ถูกทางการปากีสถานปล่อยตัววันก่อน ได้รับการดูแลอย่างดี และเจ้าหน้าที่ปากีสถานไม่ได้ทำร้ายร่างกายหรือทรมานระหว่างที่ถูกควบคุมตัวเป็นเวลากว่า 60 ชั่วโมง แต่เจ้าตัวยอมรับว่าถูกคุกคามทางสภาพจิตใจ ที่ไม่เปิดเผยรายละเอียด.
ทางการปากีสถานเปิดเผยว่าจะเปิดให้บริการเส้นทางรถไฟหลักระหว่างปากีสถานกับอินเดียตามปกติ เพื่อคลี่คลายความตึงเครียดระหว่างสองประเทศ
อินเดีย,ปากีสถาน,เปิดรถไฟ,ปล่อยนักบิน,แคชเมียร์